
         REPUBLIKA HRVATSKA
     TRGOVAČKI SUD U OSIJEKU

REPUBLIKA HRVATSKA

RJEŠENJE


Trgovački sud u Osijeku, po stečajnoj sutkinji Nadi Roso, u pravnoj stvari dužnika kao predlagatelja NOVA INTERNATIONAL d.o.o. za usluge, Majške Međe 31323, Kruševlje 2, OIB: 99512299345, i vjerovnika ADRIA PANOS d.o.o. Višnjevac, OIB: 408492031193 i dr. kao protustranke, dana 10. lipnja 2016. g., 

r i j e š i o   j e 


I	ODBACUJE SE prijedlog vjerovnika Auto Hrvatska Prodajno servisni centri d.o.o., Hrvatski Leskovac, Zastavnice 25c, od 6. lipnja 2016. g. za izdavanje potvrde ovršnosti na predstečajnu nagodbu od 18. veljače 2014. g. nad dužnikom NOVA INTERNATIONAL d.o.o. za usluge, Majške Međe 31323, Kruševlje 2, OIB: 99512299345.

Obrazloženje

Podneskom od 6. lipnja 2016. g. vjerovnik Auto Hrvatska Prodajno servisni centri d.o.o., Hrvatski Leskovac, Zastavnice 25c zamolio je da se predstečajna nagodba odobrena rješenjem Trgovačkog suda u Osijeku broj Stpn-203/13 od 18. veljače 2014. g.  dužnika NOVA INTERNATIONAL d.o.o. za usluge, Majške Međe 31323, Kruševlje 2, OIB: 99512299345, ovjerovi potvrdom pravomoćnosti i ovršnosti.

Sud je postupio sukladno zahtjevu vjerovnika u odnosu na  potvrdu pravomoćnosti.

U odnosu na ishođenje potvrde ovršnosti ovaj sud smatra da za istu vjerovnik nema pravni interes.

U konkretnom slučaju radi se o pitanju načina dokazivanja ovršnosti predstečajne nagodbe i potrebi izdavanja njene ovršnosti, odnosno pitanju ima li potvrde (interesa) vjerovnik koji je sklopio predstečajnu nagodbu zahtijevati angažiranje suda u njegovoj pravnoj stvari u slučaju kada prisilnim putem ostvaruje tražbinu utvrđenu u predstečajnoj nagodbi, odnosno ima li vjerovnik predstečajne nagodbe zahtijevati da mu sud pred kojim je sklopljena predstečajna nagodba, izda potvrdu ovršnosti na sklopljenu predstečajnu nagodbu.

Predstečajna nagodba je sudska nagodba na što upućuje odredba čl. 83. Zakona o financijskom poslovanju i predstečajnoj nagodbi (NN br. 108/12 i 144/12 u daljnjem tekstu ZFPPN) koja za vjerovnike čije su tražbine utvrđene ima snagu ovršne isprave (čl. 66. st. 12. ZFPPN). Sudska predstečajna nagodba da bi mogla biti ovršna isprava u pravilu mora biti ovršna, jer je ovršnost svojstvo na temelju kojeg se može tražiti prisilno ostvarivanje tražbine koja je u njoj utvrđena. Opća pravila o ovršnosti utvrđena su u Ovršnom zakonu različito za pojedine kategorije ovršnih isprava (sudskih i upravnih odluka), sudskih i upravnih nagodbi, javnobilježničkih isprava.

Dospjelost tražbine vjerovnika koja je utvrđena u predstečajnoj nagodbi prosuđuje se prema samoj predstečajnoj nagodbi pa je predstečajna nagodba ovršna isprava ako je tražbina koja se prema njoj treba ispuniti dospjela (čl. 27. st. 1. Ovršnog zakona - NN br. 112/12 dalje: OZ). Dospijeće tražbine dokazuje se zapisnikom o nagodbi (predstečajnom nagodbom) sukladno odredbi čl. 27. st. 2. OZ. Na temelju nagodbe koja je postala ovršna u jednom dijelu ovrha se može odrediti samo u odnosu na taj dio (čl. 27. st. 4. OZ).

Iz navedenih općih pravila o ovršnosti ovršnih isprava proizlazi da se potvrda ovršnosti sukladno odredbi čl. 36 st. 1 OZ daje samo u slučaju sudskih i upravnih odluka, a ne i u slučaju kada je ovršna isprava sudska, u konkretnom slučaju, predstečajna nagodba. Od ovih općih pravila o ovršnosti pojedinih kategorija ovršnih isprava ne odstupa niti odredba čl. 209. OZ kojom je propisano da će Financijska agencija postupiti po zahtjevu ovrhovoditelja ako on izravno zatraži prisilnu naplatu tražbine na temelju ovršne odluke i nagodbe domaćeg suda koje glase na ispunjenje određene novčane tražbine i koje imaju potvrdu ovršnosti. Dospijeće tražbine iz sudske odluke dokazuje se potvrdom ovršnosti te odluke (čl. 36. OZ), a dospijeće tražbine utvrđene predstečajnom nagodbom dokazuje se zapisnikom o nagodbi (odnosno samom nagodbom, čl. 27. OZ). 

Slijedom navedenog, vjerovnik predstečajne nagodbe čija je tražbina utvrđena ne može dospjelost tražbine dokazivati izdavanjem potvrde ovršnosti predstečajne nagodbe, te je valjalo sukladno čl. 27. st. 1. i 2. te čl. 36. st. 1. i 2. OZ odlučiti kao u izreci.

U Osijeku 10. lipnja 2016. g.


Zapisničar: Danijela Špeletić						STEČAJNA SUTKINJA 
								                        Nada Roso






POUKA O PRAVNOM LIJEKU:
Protiv ovog rješenja nezadovoljna stranka može izjaviti žalbu Visokom trgovačkom sudu Republike Hrvatske u Zagrebu u roku od 8 dana u 3 primjerka putem ovog suda.


DNA:
1. vjerovnik Auto Hrvatska Prodajno servisni centri d.o.o., Hrvatski Leskovac, Zastavnice 25c
2. e-ogl. pl.
3. k-10/7

